1ನೇ ಮಹಾಯುದ್ಧದ ಸಂದರ್ಭದಲ್ಲಿ ಪಾರಿವಾಳದ ಮೂಲಕ ರವಾನಿಸಿದ್ದ ಪತ್ರ ಈಗ ಪತ್ತೆ 1914 ರಿಂದ 1918 ರವರೆಗೆ ಸಂಭವಿಸಿದ ಇಡೀ ಜಗತ್ತನ್ನೇ ನಲುಗಿಸಿದ ಒಂದನೇ ಮಹಾಯುದ್ಧದ ಸಾಕ್ಷಿಯೊಂದು ಇತ್ತೀಚೆಗೆ ಪತ್ತೆಯಾಗಿದೆ. ಫ್ರಾನ್ಸ್ನ ದಂಪತಿ ವಾಕಿಂಗ್ ಹೋದ ಸಂದರ್ಭದಲ್ಲಿ ಚಿಕ್ಕ ಮಾತ್ರೆ ರೂಪದ ವಸ್ತುವೊಂದು ಸಿಕ್ಕಿದ್ದು, ಈ ಪುಟಾಣಿ ವಸ್ತು ಇದೀಗ ಭಾರೀ ಸದ್ದು ಮಾಡುತ್ತಿದೆ. ಹೌದು ಈ ದಂಪತಿಗಳಿಗೆ ಸಿಕ್ಕ ಈ ವಸ್ತುವನ್ನು ಬಿಡಿಸಿ ನೋಡಿದಾಗ ಅದು ನೂರು ವರ್ಷಗಳ ಹಿಂದೆ ನಡೆದ 1ನೇ ಮಹಾಯುದ್ಧದ ಸಂದರ್ಭದಲ್ಲಿ ಸೈನಿಕರು ರವಾನಿಸಿರುವ ಸಂದೇಶ ಎಂದು ತಿಳಿದುಬಂದಿದೆ. ಬಹಳ ವರ್ಷಗಳ ಹಿಂದೆ ಸೈನಿಕರು ಒಂದು ಸಂದೇಶವನ್ನು ಮತ್ತೊಬ್ಬ ಸೈನಿಕರಿಗೆ ರವಾನಿಸುವಾಗ ಪಾರಿವಾಳಗಳ ಸಹಾಯ ಪಡೆಯುತ್ತಿದ್ದರು. ಹೀಗೆ ರವಾನಿಸಿದ ಸಂದೇಶದ ಒಂದು ಪತ್ರ ಸದ್ಯ ಫ್ರಾನ್ಸ್ನಲ್ಲಿ ಸಿಕ್ಕಿದೆ. ಈ ಪತ್ರದಲ್ಲಿನ ಅಕ್ಷರಗಳು ಈಗಲೂ ಸಹ ಓದಬಹುದಾದ ಸ್ಥಿತಿಯಲ್ಲಿವೆ. ಈ ಪತ್ರವನ್ನು ಜರ್ಮನಿಯ ಇಂಗರ್ಶೀಮ್ ಎನ್ನುವ ಸೈನಿಕ ತಮ್ಮ ಮೇಲಾಧಿಕಾರಿ ಡೊಮಿನಿಕ್ ಜಾರ್ಡಿಗೆ ರವಾನಿಸಿರುವ ಬಗ್ಗೆ ಉಲ್ಲೇಖವಾಗಿದೆ. ಇನ್ನು ಈ ಪತ್ರವನ್ನು ಜುಲೈ 6ನೇ ದಿನಾಂಕದಂದು ಬರೆಯಲಾಗಿದ್ದು, ಯಾವ ವರ್ಷದಲ್ಲಿ ಈ ಪತ್ರ ಬರೆಯಲಾಗಿದೆ ಎನ್ನುವುದು ಅಸ್ಪಷ್ಟವಾಗಿದೆ.